ครม.เห็นชอบมาตรการเยียวยาและดูแลเศรษฐกิจไทยชุดที่ 3 ครอบคลุมประชาชนและดูแลเศรษฐกิจช่วง 6 เดือนจากผลกระทบของโรคโควิด-19
ครม.เห็นชอบมาตรการเยียวยาและดูแลเศรษฐกิจไทยชุดที่ 3 ครอบคลุมประชาชนและดูแลเศรษฐกิจช่วง 6 เดือนจากผลกระทบของโรคโควิด-19นายสมคิด จาตุศรีพิทักษ์ รองนายกรัฐมนตรี เปิดเผยว่า ที่ประชุมคณะรัฐมนตรี ซึ่งมีนายกรัฐมนตรีเป็นประธาน ได้เห็นชอบมาตรการเยียวยาและดูแลด้านเศรษฐกิจไทยชุดที่ 3 ตามที่กระทรวงการคลังและธนาคารแห่งประเทศไทย หรือ ธปท. เสนอ นับเป็นอีกมาตรการ ชุดพิเศษชุดใหญ่ที่ครอบคลุมทุกมิติ และครอบคลุมช่วงระยะเวลาประมาณ 6 เดือน แบ่งเป็น 3 กลุ่มในการดูแล ประกอบด้วยกลุ่มที่ 1. ดูแลภาคประชาชน อาทิ กลุ่มเกษตรกร ผู้ประกอบการลูกจ้างที่อยู่ในระบบประกันสังคมและลูกจ้างชั่วคราว รวมถึงจะมีมาตรการดูแลลดภาระ การผ่อนสินเชื่อเพิ่มเติมในส่วนของสถาบันการเงินที่ไม่ใช่ธนาคารพาณิชย์ เพราะมีประชาชนจำนวนมากใช้บริการขอสินเชื่อเช่นกัน กลุ่มที่ 2.ดูแลโครงสร้างเศรษฐกิจและสังคม ผู้ประกอบการโดยเป็นมาตรการที่เสนอเพื่อที่จะไปดูแลให้มีกิจกรรมทางเศรษฐกิจในช่วงที่ทุกอย่างยังติดขัด เพื่อไม่ให้เศษฐกิจไทยหยุดชะงัก และประคับประคองศรษฐกิจในช่วง 3-4 เดือนข้างหน้านี้ รวมถึงเป็นงบประมาณเพื่อต่อสู้กับสถานการณ์โควิด-19 ของด้านสาธารณสุข และมีมาตรการดูแลเศรษฐกิจในพื้นที่ชุมชนต่างๆ โดยเฉพาะการส่งเสริมอาชีพ และกลุ่มที่ 3 คือการดูแลภาคเศรษฐกิจการเงิน เพราะทุกครั้งที่เกิดปัญหาในภาคเศรษฐกิจจริง จะเกี่ยวพันไปถึงเศรษฐกิจภาคการเงิน แม้ขณะนี้ทุกอย่างไม่มีปัญหา แต่เพื่อความไม่ประมาท รัฐบาลได้คำนึงถึงความสำคัญนี้ จึงดูแลครอบคลุมภาคการเงินอย่างครบถ้วนด้วย ทั้งนี้ ยืนยันว่ามาตรการทั้งหมดมุ่งเน้นการดูแลประชาชนทุกระดับ และรัฐได้พิจารณามาตรการอย่างรอบด้าน ขณะที่กระทรวงการคลังและ ธปท.อยู่ระหว่างพิจารณาหลักเกณฑ์ต่างๆ อีกครั้ง โดยเฉพาะการดำเนินตามมาตรการต่างๆ อาจมีบางส่วนต้องใช้วงเงินจากงบประมาณประจำปี 2563 คาดจะใช้วงเงินอยู่ที่ร้อยละ 10 ของงบประมาณที่ใช้ได้ และเพื่อให้นำมาใช้อย่างเกิดประสิทธิภาพมากที่สุด ส่วนที่เหลืออาจกู้ยืม ซึ่งหากดำเนินการแล้วเสร็จทัน จะเร่งเสนอเข้าที่ประชุม ครม.พิจารณาอย่างเร็วที่สุดในวันที่ 7 เมษายนนี้ต่อไปด้านนายอุตตม สาวนายน รัฐมนตรีว่าการกระทรวงการคลัง กล่าวยืนยันว่า วงเงินที่จะใช้บริหารจัดการตามมาตรการชุดนี้ จะไม่เป็นการกู้ทั้งหมด ซึ่งจะประสานกับทางสำนักงบประมาณอีกครั้งว่าการดำเนินการอย่างไรต่อไป ขณะเดียวกันกระทรวงคลังอยู่ระหว่างการพิจารณาออกพระราชกำหนดกู้เงิน เพื่อนำมาใช้ในการกระตุ้นเศรษฐกิจเพื่อลดผลกระทบจากการแพร่ระบาดของโรคโควิด-19 ด้วย